
讘讘讗 讘转专讗 拽谞讟 注"讘 - 驻讬专讜砖 砖讟讬讬谞讝诇抓

讗讘诇 诇注谞讬谉 讚讬谞讗 [讚讬谉] 诇讗?


讜讛转谞讬讗 [讜讛专讬 砖谞讬谞讜 讘诪砖谞讛]: 谞驻诇 讛讘讬转 注诇讬讜 讜注诇 讗讘讬讜, 讗讜 注诇讬讜 讜注诇 诪讜专讬砖讬讜 讛讗讞专讬诐, 讜诪转讜 讻讜诇诐, 讜诇讗 讬讚讜注 诪讬 诪讛诐 诪转 拽讜讚诐, 讜讛讬转讛 注诇讬讜 注诇 讛讘谉 讻转讜讘转 讗砖讛 讜讘注诇 讞讜讘, 讬讜专砖讬 讛讗讘 讗讜诪专讬诐: 讛讘谉 诪转 专讗砖讜谉 诇驻谞讬 砖诪转 讛讗讘, 讜讗讘讬讜 讬专砖 讗讜转讜, 讜讗讞专 讻讱 诪转 讛讗讘, 讜诇讻谉 讗谞讜 讬讜专砖讬诐 讗转 讻诇 讛谞讻住讬诐. 讜讘注诇 讞讜讘 讗讜诪专: 讛讗讘 诪转 专讗砖讜谉 讜讗讞专 讻讱 诪转 讛讘谉, 讜讛讜讗 讬专砖 讗转 讗讘讬讜, 讜讗谞讜 讬讻讜诇讬诐 诇讙讘讜转 诪专讻讜砖 讝讛.


诪讗讬 诇讗讜 [讛讗诐 讗讬谉] 讛讻讜讜谞讛 讘"讬讜专砖讬 讛讗讘" 鈥� 诇讘谞讬 [讘谞讬诐] 砖诇 讗讜转讜 讘谉 砖诪转, 讜"诪讜专讬砖讬讜" 讛诐 讗讞讬 [讗讞讬讜] 砖诇 讛讘谉. 讜讗讬 住诇拽讗 讚注转讱 诇讗 诪爪讬 讗诪专 "诪讻讞 讗讘讜讛 讚讗讘讗 拽讗转讬谞讗" [讜讗诐 注讜诇讛 注诇 讚注转讱 砖讗讬谉 讛谞讻讚 讬讻讜诇 诇讜诪专 "诪讻讜讞 讗讘讬 讗讘讗 讗谞讬 讘讗"], 讚讻讬 讻转讬讘 [诇驻讬 砖讻讗砖专 谞讗诪专]: "转讞转 讗讘转讬讱 讬讛讬讜 讘谞讬讱" 鈥� 讘讘专讻讛 讘诇讘讚 讻转讬讘 [谞讗诪专], 讗诐 讻谉, 讻讬 [讻讗砖专] 诪转 讛讘谉 讜讗讞专 讻讱 诪转 讛讗讘 诪讗讬 讛讜讬 [诪讛 谞讛讬讛, 诪讛 讘讻讱] 砖讛讘谉 诪转 专讗砖讜谉 讜讗讞专 讻讱 讛讗讘? 谞讬诪讗 诇讛讜 [砖讬讗诪专 诇讛诐] 讘注诇 讞讜讘 诇讘谞讬 讛讘谉: 讗转 讬专讜砖转 讗讘讜讛讜谉 拽讗 砖拽讬诇谞讗 [讗讘讬讛诐 讗谞讬 诇讜拽讞], 砖讛专讬 诇讚专讱 讝讗转 诪讻讜讞 讗讘讬讛诐 讛诐 讬讜专砖讬诐!


 讜讚讜讞讬诐:  诇讗, 讬讜专砖讬 讛讗讘 讛讗诪讜专讬诐 讻讗谉 讛诐 讗讞讬讜 砖诇 讛讘谉, 讜讛诐 讘讜讜讚讗讬 讬讜专砖讬诐 诪讻讜讞讜 砖诇 讛讗讘. 诪讜专讬砖讬讜 讛讗诪讜专讬诐 讻讗谉 讛诐 讗讞讬 讚讗讘讜讛 [讗讘讬讜], 讜诇驻讬讻讱 讗讬谉 诇讛讘讬讗 诪讻讗谉 讛讜讻讞讛 砖讛谞讻讚 讬讜专砖 讘诪讬砖专讬谉 讗转 讗讘讬 讗讘讬讜.


讗 讘注讜 诪讬谞讬讛 [砖讗诇讜 讗讜转讜] 诪专讘 砖砖转: 讘谉 诪讛讜 讛讚讬谉 诇注谞讬谉 砖讬讬专砖 讗转 讗诪讜 讘拽讘专 诇讛谞讞讬诇 诇讗讞讬谉 诪谉 讛讗讘? 讻诇讜诪专, 讗诐 诪转 讛讘谉 讜讗讬诪讜 诪转讛 讗讞专讬讜, 讛讗诐 谞讗诪专 砖讛讘谉 讛讝讛 谞讞砖讘 讻讝讜讻讛 讘讬专讜砖转 讗讬诪讜, 讛讙诐 砖讛讜讗 讻讘专 诪转 讜讟诪讜谉 讘拽讘专. 讜讻讬讜谉 砖讝讻讜转 讛讬专讜砖讛 诪讙讬注讛 讗诇讬讜, 讛专讬 讗讞讬讜 诪谉 讛讗讘, 诇诪专讜转 砖讗讬谞诐 讘谞讬 讗讜转讛 讗诐, 讬讜专砖讬诐 讗讜转讜? 讗诪专 诇讛讜 [诇讛诐] 专讘 砖砖转, 转谞讬转讜讛 [讻讘专 砖谞讬转诐 讗讜转讛] 讘讘专讬讬转讗: 讛讗讘 砖谞砖讘讛 讜诪转 讘砖讘讬 讘转讗专讬讱 诇讗 讬讚讜注, 讜诪转 讘谞讜 讘诪讚讬谞讛, 讻诇讜诪专, 诇驻谞讬谞讜. 讜讻谉 讘诪拽专讛 讛驻讜讱, 讘谉 砖谞砖讘讛 讜诪转 讗讘讬讜 讘诪讚讬谞讛, 讜讘砖谞讬 讛讗讜驻谞讬诐 讛诇诇讜 诇讗 讘专讜专 诪讬 诪转 拽讜讚诐 鈥� 讬讜专砖讬 讛讗讘 讜讬讜专砖讬 讛讘谉 讬讞诇讜拽讜.


讜谞讘专专: 讛讬讻讬 讚诪讬 [讻讬爪讚 讘讚讬讜拽 讛讬讛 讛讚讘专]? 讗讬诇讬诪讗 讻讚拽转谞讬 [讗诐 转讗诪专 讻诇砖讜谉 砖砖谞讬谞讜], 讛专讬 讗讬谉 诇讚讘专讬诐 诪砖诪注讜转, 讻讬 讛讬 谞讬谞讛讜 [诪讬 讛诐] 讬讜专砖讬 讛讗讘 讜讛讬 谞讬谞讛讜 [讜诪讬 讛诐] 讬讜专砖讬 讛讘谉? 讛专讬 讻诇 讬讜专砖讬 讛讗讘 讛诐 讙诐 讬讜专砖讬 讛讘谉! 讗诇讗 诇讗讜 讛讻讬 拽讗诪专 [讛讗诐 诇讗 讻讱 讗诪专]: 讗讘 砖谞砖讘讛 讜诪转 讘谉 讘转讜 讘诪讚讬谞讛, 讜讻谉 讘谉 讘转讜 砖谞砖讘讛 讜诪转 讗讘讬 讗诪讜 讘诪讚讬谞讛, 讜诇讗 讬讚注讬谞谉 讛讬 诪讬谞讬讬讛讜 诪讬转 讘专讬砖讗 [讜讗讬谉 讗谞讜 讬讜讚注讬诐 讗讬讝讛 诪讛诐 诪转 讘专讗砖讜谞讛]. 讜讗诐 讛住讘 诪转 转讞讬诇讛, 讛专讬 讬专砖讜 讛谞讻讚, 讜讛拽专讜讘讬诐 诪爪讚 讗讘讬讜 讛诐 讛讬讜专砖讬诐 讗讜转讜. 讗讘诇 讗诐 诪转 讛谞讻讚 转讞讬诇讛 讜诇讗 讬专砖 讗转 住讘讜 鈥� 讬讜专砖讬 讛住讘 诪拽讘诇讬诐 讗转 讻诇 讬专讜砖转讜. 讜注诇 讻讱 讗诪专讜: 讬讜专砖讬 讛讗讘 讜讬讜专砖讬 讛讘谉 讬讞诇讜拽讜.


讜讗诐 讗讬转讗 [讬砖] 诪拽讜诐 诇讛诇讻讛 砖讛讘谉 讬讜专砖 讗转 讗诪讜 讘拽讘专, 谞讛讬 谞诪讬 [讙诐 讗诐 谞谞讬讞] 砖讛讘谉 诪转 讘专讬砖讗 [讘专讗砖讜谞讛], 诪讻诇 诪拽讜诐 讬砖 诇讜诪专 诇讬专转讬讛 诇讗讘讜讛 讚讗诪讬讛 讘拽讘专讬讛 [砖讬讬专砖 讗转 讗讘讬 讗诪讜 讘拽讘专讜] 讜诇讬专转讬谞讛讜 诇讗讞讜讛 诪谉 讗讘讜讛 [讜砖讬讜专讬砖诐 诇讗讞讬讜 诪谉 讛讗讘], 讜谞诪爪讗 讛讻诇 砖讬讬讱 诇讬讜专砖讬 讛讘谉! 讗诇讗 诇讗讜 砖诪注 诪讬谞讛 [讛讗诐 诇讗 转诇诪讚 诪讻讗谉] 砖讗讬谉 讛讘谉 讬讜专砖 讗转 讗诪讜 讘拽讘专 诇讛谞讞讬诇 诇讗讞讬谉 诪讗讘.


讗诪专 诇讬讛 [诇讜] 专讘 讗讞讗 讘专 诪谞讬讜诪讬 诇讗讘讬讬, 讗祝 讗谞谉 谞诪讬 转谞讬谞讗 [讗谞讜 讙诐 讻谉 砖谞讬谞讜] 讛讜讻讞讛 诇讻讱 诪谉 讛诪砖谞讛: 谞驻诇 讛讘讬转 注诇讬讜 讜注诇 讗诪讜 鈥� 讗诇讜 讜讗诇讜 诪讜讚讬诐 砖讬讞诇讜拽讜; 讜讗诐 讗讬转讗 [讬砖] 诪拽讜诐 诇讛诇讻讛 砖讛讘谉 讬讜专砖 讗转 讗诪讜 讘拽讘专, 谞讛讬 谞诪讬 [讙诐 讗诐 讗诪谞诐] 谞谞讬讞 砖讛讘谉 诪转 讘专讬砖讗 [讘转讞讬诇讛], 诇讬专转讬讛 诇讗诪讬讛 讘拽讘专讬讛 讜诇讬专转讜 讗讬谞讛讜 诇讗讞讬 诪讗讘讜讛 [砖讬讬专砖 讗转 讗诪讜 讘拽讘专, 讜砖讬讬专砖讜 讛诐, 讗讞讬 讗讘讬讜]! 讗诇讗 诇讗讜 砖诪注 诪讬谞讛 [讛讗诐 诇讗 转诇诪讚 诪讻讗谉] 砖讗讬谉 讛讘谉 讬讜专砖 讗转 讗诪讜 讘拽讘专 诇讛谞讞讬诇 诇讗讞讬谉 诪谉 讛讗讘? 讜诪住讻诪讬诐: 讗讻谉, 砖诪注 诪讬谞讛 [诇诪讚 诪讻讗谉] 砖讻谉 讛讜讗.


 讜砖讜讗诇讬诐:  讜讟注诪讗 诪讗讬 [诪讛讜 讟注诐 讛讚讘专] 砖讗讬谞讜 讬讜专砖 讗转 讗诪讜 讘拽讘专? 讗诪专 讗讘讬讬: 谞讗诪专讛 讘讻转讜讘 诇砖讜谉 住讬讘讛 (讛住讘转 谞讞诇讛) 讘讘谉 讜谞讗诪专讛 住讬讘讛 讘讘注诇 (专讗讛 诇注讬诇 讘讘讗 讘转专讗 拽讬讙,讗), 诪讛 住讬讘讛 讛讗诪讜专讛 讘讘注诇 鈥� 讗讬谉 讛讘注诇 讬讜专砖 讗转 讗砖转讜 讘拽讘专 砖诇讗讞专 砖诪转 讘讞讬讬讛 讜讚讗讬 讗讬谞讜 讬讜专砖 讗讜转讛 讘诪讜转讛 诇讛注讘讬专 讗转 谞讞诇转讛 诇讬讜专砖讬讜, 讗祝 住讬讘讛 讛讗诪讜专讛 讘讘谉 鈥� 讗讬谉 讛讘谉 讬讜专砖 讗转 讗诪讜 讘拽讘专 诇讛谞讞讬诇 诇讗讞讬谉 诪谉 讛讗讘.


讘 诪住讜驻专: 讛讛讜讗 [讗讚诐 讗讞讚] 砖讗诪专 诇讬讛 诇讞讘专讬讛 [诇讜 诇讞讘讬专讜]: 讗转 谞讻住讬 [讛谞讻住讬诐] 砖诇 讘专 住讬住讬谉 诪讝讘谞讬谞讗 [讗谞讬 诪讜讻专] 诇讱. 讛讜讗讬 讞讚讗 讗专注讗 讚讛讜讛 诪讬拽专讬讗 [讛讬转讛 讞诇拽转 讗讚诪讛 讗讞转 砖讛讬转讛 谞拽专讗转] "讚讘讬 [砖诇 讘讬转] 讘专 住讬住讬谉", 讗诪专 诇讬讛 [诇讜] 讛诪讜讻专 诇拽讜谞讛: 讛讗 诇讗讜 讚讘讬 [讝讜 讗讬谞谞讛 砖诇 讘讬转] 讘专 住讬住讬谉 讛讬讗, 讜专拽 讗讬拽专讜讬讬 [诇讛讬拽专讗] 讛讜讗 讚诪讬拽专讬讗 [砖谞拽专讗转] "讚讘讬 [砖诇 讘讬转] 讘专 住讬住讬谉", 讜诇讻谉 讗讬谉 讛讬讗 讻诇讜诇讛 讘诪讻讬专讛.


讗转讗 诇拽诪讬讛 [讘讗 讛注谞讬谉 诇驻谞讬] 专讘 谞讞诪谉, 讗讜拽诪讛 讘讬讚讗 [讛注诪讬讚 讗转 讛拽专拽注 讛讝讜 讘讬讚] 讛诇讜拽讞. 讗诪专 诇讬讛 [诇讜] 专讘讗 诇专讘 谞讞诪谉: 讚讬谞讗 讛讻讬 [讻讱 讛讜讗 讛讚讬谉]? 讛诇讗 讛诪讜爪讬讗 诪讞讘讬专讜 注诇讬讜 讛专讗讬讛, 讜讬讜讻讬讞 讛拽讜谞讛, 砖讛讜讗 讛转讜讘注, 砖讛讚讬谉 注诪讜! 讜诪注讬专讬诐: 讜专诪讬 [讜诪砖诇讬讻讬诐, 诪专讗讬诐 住转讬专讛] 诪讚讘专讬 专讘讗 注诇 讚讘专讬 专讘讗, 讜诪讚讘专讬 专讘 谞讞诪谉 注诇 讚讘专讬 专讘 谞讞诪谉 诪诪注砖讛 讗讞专;


讚讛讛讜讗 [砖讗讚诐 讗讞讚] 砖讗诪专 诇讬讛 诇讞讘专讬讛 [诇讜 诇讞讘讬专讜]: 诪讗讬 讘注讬转 讘讛讗讬 讘讬转讗 [诪讛 专爪讜谞讱, 诪讛 讗转讛 注讜砖讛 讘讘讬转 讝讛] 砖讛讜讗 砖诇讬? 讗诪专 诇讬讛 [诇讜]: 诪讬谞讱 讝讘讬谞转讛 讜讗讻诇讬转 [诪诪讱 拽谞讬转讬 讗转 讛讘讬转 讜讗讻诇转讬, 谞讛谞讬转讬 诪驻讬专讜转讬讜] 砖谞讬 (砖谞讜转) 讞讝拽讛. 讗诪专 诇讬讛 [诇讜]: 讗谞讗 讘砖讻讜谞讬 讙讜讗讬 讛讜讗讬 [讗谞讬 讘讬讬砖讜讘 讛驻谞讬诪讬 讛讬讬转讬 讻诇 讛讝诪谉], 讘诪拽讜诐 专讞讜拽, 讜诇讗 诪讻专转讬 诇讱 讘讬转 讝讛, 讜讙诐 诇讗 讬讚注转讬 讻诇诇 砖讗转讛 诪转讙讜专专 讘讘讬转讬, 讜讗诐 讻谉, 诇讗 拽谞讬转 讚讘专.


讗转讗 诇拽诪讬讛 [讘讗 讛讚讬谉 诇驻谞讬] 专讘 谞讞诪谉, 讗诪专 诇讬讛 [诇讜, 诇诪讞讝讬拽]: 讝讬诇 讘专讜专 [诇讱 讘专专, 讛讜讻讞] 讗转 讗讻讬诇转讱, 讛讘讗 专讗讬讛 砖讘讗诪转 讗讻诇转 砖诇讜砖 砖谞讜转 讞讝拽讛 讻讗砖专 讛诪讜讻专 讛讬讛 诪爪讜讬 讘诪拽讜诐, 讜讬讻讜诇 讛讬讛 诇诪讞讜转 讘讱 讜诇讗 注砖讛 讻谉. 讗诪专 诇讬讛 [诇讜] 专讘讗 诇专讘 谞讞诪谉: 讚讬谞讗 讛讻讬 [讻讱 讛讚讬谉]? 讛诇讗 讛诪讜爪讬讗 诪讞讘讬专讜 注诇讬讜 讛专讗讬讛. 讜讗诐 讻谉, 拽砖讬讗 [拽砖讛] 诪讚讘专讬 专讘讗 注诇 讚讘专讬 专讘讗, 讜诪讚讘专讬 专讘 谞讞诪谉 注诇 讚讘专讬 专讘 谞讞诪谉!


讜诪转专爪讬诐: 诪讚讘专讬 专讘讗 注诇 讚讘专讬 专讘讗 诇讗 拽砖讬讗 [拽砖讛]: 讛讻讗 [讻讗谉] 讘"谞讻住讬 讚讘讬 讘专 住讬住讬谉", 讛诪讜讻专 拽讗讬 讘谞讻住讬讛 [注讜诪讚, 诪讞讝讬拽, 讘谞讻住讬讜], 讜讛拽讜谞讛 讛讜讗 讛转讜讘注 砖讬转谉 诇讜 讞诇拽转 讗讚诪讛 谞讜住驻转, 讛转诐 [砖诐] 讛诇讜拽讞 拽讗讬 讘谞讻住讬讛 [注讜诪讚 讘谞讻住讬讜], 砖讛专讬 讛讜讗 讘驻讜注诇 讙专 讘讗讜转讜 讘讬转, 讜讛转讜讘注 讛讜讗 讛专讜爪讛 诇讛讜爪讬讗讜 诪诪谞讜.


 讜讻谉 诪讚讘专讬 专讘 谞讞诪谉 注诇 讚讘专讬 专讘 谞讞诪谉 诇讗 拽砖讬讗 [拽砖讛]: 讛讻讗 [讻讗谉] 讻讬讜谉 砖讗诪专 诇讬讛 [诇讜]: 讚讘讬 [砖诇 讘讬转] 讘专 住讬住讬谉 讗谞讬 诪讜讻专 诇讱, 讜诪讬拽专讬讗 [讜谞拽专讗转] 讛讗讚诪讛 讛讝讜 "讚讘讬 [砖诇 讘讬转] 讘专 住讬住讬谉", 讛专讬 注诇 驻谞讬 讛讚讘专讬诐 谞专讗讛 砖讛诇讜拽讞 爪讜讚拽, 讜诇讻谉 注诇讬讛 讚讬讚讬讛 专诪讬讗 诇讙诇讜讬讬 讚诇讗讜 讚讘讬 [注诇讬讜 注爪诪讜, 注诇 讛诪讜讻专, 诪讜讟诇 诇讙诇讜转 砖诇讗 砖诇 讘讬转] 讘专 住讬住讬谉 讛讬讗. 讛讻讗 [讻讗谉] 讘诪拽专讛 砖诇 讛讘讬转, 诇讗 讬讛讗 讗诇讗 诪拽专讛 讚谞拽讬讟 砖讟专讗 [砖诪讞讝讬拽 讘讬讚讜 砖讟专 诪讻讬专讛], 讜讗讬谞讜 讟讜注谉 诇讘注诇讜转 讘讙诇诇 讛讞讝拽讛, 诪讬 诇讗 讗诪专讬谞谉 诇讬讛 [讛讗诐 讗讬谉 讗谞讜 讗讜诪专讬诐 诇讜]: 拽讬讬诐 砖讟专讱 讜拽讜诐 讘谞讻住讬

